Darre
        
         (norske slekter)
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Darre er tre norske slekter; en adelsslekt, en slekt etter rådmann i Trondheim Christopher Bjørnssøn og en nålevende slekt.
Adelsslekten Darre Adelsslekten Darre, hvis første kjente mann er Jon Darre, nevnes i et diplom fra 1331. Hans sønn var Reidar Jonsson Darre, som nevnes i et diplom fra 1363, og var far til Jon Reidarsson Darre (død cirka 1430), norsk riksråd og høvedsmann på Tunsberghus. Slektens mannslinje døde trolig ut med sistnevntes eneste sønn. Christopher Bjørnssøns slekt Rådmann i Trondheim Christopher Bjørnssøn var far til prost og kannik ved domkirken der Mentz Christopherssøn (1598–1657). Hans etterslekt antok på slutten av 1600-tallet slektsnavnet Darre, og hans sønnesønns sønnesønn, generalmajor Michael Darre (1728–1804), var far til major Niels Stockfleth Darre (1765–1809). Den nålevende slekten Den nålevende slekten Darre opptrer på begynnelsen av 1500-tallet og stammer muligens på kvinnesiden fra den gamle Darre-slekten (adelsslekten). Slekten kan føres tilbake til Rolf Olufssøn, som var borgermester i Oslo på 1500-tallet. Til slekten hører eidsvollsmannen, sogneprest i Klæbu Jacob Hersleb Darre (1757–1841) og dennes sønn Hans Jørgen Darre (1803–1874), som var biskop i Trondheim. Hans datter Jørgine Wilhelmine Darre (1842–1910) var gift med brukseier Lauritz Jenssen (1837–1899) og mor til statsråd Hans Jørgen Darre-Jenssen (1864–1950) og statsråd Worm Hirsch Darre-Jenssen (1870–1945). Les mer i Store norske leksikon Norge i senmiddelalderen adel genealogi